**Zapisnik sa sjednice Učiteljskoga vijeća održane 2.9. 2024.**

Sjednica Učiteljskog vijeća počela je u 9 sati.

Dnevni red sjednice:

1. Zakon o odgoju i obrazovanju u osnovnoj i srednjoj školi
2. Pravilnik o načinima, postupcima i elementima vrednovanja u osnovnoj i srednjoj školi
3. Pravilnik o kriterijima za izricanje pedagoških mjera
4. Razno

Ravnateljica Edina Operta pozdravlja sve članove Učiteljskog vijeća.

Ravnateljica pozdravlja i nove članove kolektiva, vjeroučitelja Antuna Rotara, te kolegicu Glazbenog odjela, učiteljicu harmonike Baricu Tutek. Ravnateljica je zamolila nove kolege da se kratko predstave članovima Učiteljskog vijeća.

Ravnateljica upoznaje Učiteljsko vijeće da s 2. rujnom 2024. godine s novim zaduženjima rad počinju učiteljice Irena Colarić, Ivona Hustić te Valentina Kuzmek, također upoznaje Učiteljsko vijeće da će učiteljica Njemačkog jezika, Valentina Novosel, s 9. rujnom 2024. godine na četiri sata nastaviti svoj rad u našoj školi.

Ravnateljica napominje da škola još nije dobila suglasnosti za raspisivanje natječaja.

Ad1) Ravnateljica prolazi kroz odredbe Zakona o odgoju i obrazovanju u osnovnoj i srednjoj školi, osnovnom zakonu po kojem škola djeluje. Napominje da se kod planiranja nastave učitelji trebaju voditi kurikulumom za svoje predmetno područje. Zadnji pročišćeni tekst koji je na snazi od 4. siječnja 2024. godine može se naći na internetskim stranicama. Ravnateljica podsjeća razrednike da provjere imaju li kod sebe sve potrebne suglasnosti za izbornu nastavu. Učitelji razredne nastave suglasnosti čuvaju kod sebe. Suglasnosti prikupljene u prvom razredu vrijede sve dok ih roditelji ne opozovu. Prijedlog ravnateljice je da razrednici dobiju registratore u kojima će čuvati suglasnosti za svoj razred. Ispisi s izborne nastave mogući su do 30. lipnja tekuće školske godine ili na zahtjev roditelja ako za to postoje opravdani razlozi. Pohađanje izborne nastave obvezno je za učenike koji su na istu upisani.

Učitelj Glazbenog odjela Hrvoje Herček postavlja pitanje mogu li u Glazbenoj školi odobravati ispis učenika. Ravnateljica odgovara da je potrebno provjeriti kako je navedeno u Statutu škole jer škola mora djelovati u skladu sa Statutom.

Dopunsku i dodatnu nastavu potrebno je raditi individualno za svako dijete i voditi evidenciju o radu u e dnevniku. Dopunsku nastavu pohađaju učenici za koje učitelji procjene da im je potrebna pomoć.

Dodatna nastava je za učenike s nadprosječnim rezultatima ili posebnim interesima, te je potrebno izraditi godišnji plan rada.

Ravnateljica obavještava Učiteljsko vijeće da će izvannastavne aktivnosti biti planirane zaduženjima i školskim kurikulumom. Izvannastavne aktivnosti, teme, godišnji plan i program rada potrebno je evidentirati u predviđenoj tablici, te je potrebno upoznati učenike s godišnjim planom rada i aktivnostima koje će se provoditi. Sve je potrebno upisivati u e dnevnik.

Izvanučioničku nastavu potrebno je planirati godišnjim planom i programom i školskim kurikulumom. Na prvom roditeljskom sastanku potrebno je zatražiti suglasnost roditelja za odlazak na izvanučioničku nastavu.

Učiteljica Kristina Barić postavlja pitanje treba li za svaku izvanučioničku nastavu izvan dvorišta škole imati posebnu suglasnost ili je dovoljna jedna suglasnost za cijelu školsku godinu. Ravnateljica odgovara da je dovoljna jedna suglasnost za izvanučioničku nastavu u blizini škole. Za svaki veći projekt, odlazak na terensku nastavu u drugi grad potrebno je imati novu suglasnost u kojoj je opisan plan i program terenske nastave, te navodi da će tajnica napraviti obrazac za suglasnosti koji će biti dostupan učiteljima.

Potrebno je imati suglasnost roditelja za fotografiranje i objavljivanje podataka jer u suprotnom škola postupa suprotno Općoj uredbi o zaštiti osobnih podataka. Sve podatke o aktivnostima koje će se provoditi tijekom školske godine o kojima su roditelji informirani na roditeljskom sastanku i suglasnosti koje su razrednici prikupili potrebno je navesti u zapisniku o roditeljskom sastanku.

Do 7. listopada 2024. godine potrebno je donijeti godišnji plan i program rada te školski kurikulum i o tome upoznati Vijeće roditelja.

Do 15. listopada 2024.godine potrebno je dokumente poslati u Ministarstvo znanosti, obrazovanja i mladih.

Ostali oblici nastave su nastava u kući, u zdravstvenoj ustanovi, virtualna nastava. Odluku o oslobađanju pohađanja redovite nastave donosi Učiteljsko vijeće na prijedlog liječnika školske medicine.​

Ravnateljica ističe poglavlje o organizaciji rada, petodnevnom radnom tjednu, o tome da školski sat traje 45 minuta.

Obvezna nastava za razrednu nastavu su dnevno četiri školska sata te izborna nastava, za predmetnu nastavu šest sati te izborna nastava.

Ravnateljica navodi zakonsku odredbu po kojoj se u školi koriste samo udžbenici i nastavni materijali koje je odobrilo Ministarstvo. Ravnateljica upoznaje Učiteljsko vijeće s pravima učenika, uvažavanjem mišljenja učenika, pravom predlaganja, pravom na pomoć, ali i obvezama učenika. Važno je upozoriti učenike na dužnost pridržavanja Kućnog reda škole. O pravilima Kućnog reda trebaju biti dobro obaviješteni i učenici i roditelji. Ako se ne pridržavaju pravila Kućnog reda izriču se pedagoške mjere, time se smanjuje i ocjena vladanja.

Ravnateljica naglašava da su učitelji dužni voditi brigu o sigurnosti i zaštiti zdravlja svih učenika, te da su dužni ako je potrebno o tome obavijestiti roditelje.

Prehrana iznosi 1.33 eura za svakog učenika. Na prvom Satu razrednika i roditeljskom sastanku potrebno je utvrditi broj učenika koji će se hraniti. Podatke o broju učenika koji će se hraniti potrebno je upisati u e dnevnik. Prijedlog ravnateljice je da računovodstvo i tajnica stave u Teams zbirnu tablicu po mjesecima i razrednim odjelima u kojoj bi razrednici tijekom i na kraju mjeseca mogli mijenjati broj učenika ukoliko dođe do promjene. Ukoliko učenici odustanu od prehrane dugoročno moći će to isključivo od početka svakog narednog mjeseca.

Učiteljica Gordana Rajtar postavlja pitanje treba li javljati ako su učenici bolesni. Ravnateljica odgovara da ako je dijete bolesno duže od tri dana roditelj treba obavijestiti razrednika o tome i u tom slučaju razrednik u tijeku mjeseca može promijeniti broj učenika u tablici. To bi nam pomoglo kod pravovremenog smanjenja broja naručenih obroka te uštedi financijskih sredstava.

Zakonom je utvrđen način pohađanja i završetka obrazovanja kategoriziranih sportaša. Ukoliko ima takvih učenika u našoj školi razrednici trebaju o tome obavijestiti Razredno vijeće. Ti učenici trebaju imati rješenje o kategorizaciji ili potvrdu nacionalnog sportskog saveza. Za svaku školsku godinu trebaju donijeti novo rješenje. To vrijedi i za darovite učenike u umjetničkom području koji se pripremaju za međunarodna natjecanja.

Zakonom su propisana prava i obveze roditelja. Roditelji su dužni dolaziti na roditeljske sastanke i informativne razgovore. Termini informativnih razgovora bit će objavljeni na mrežnim stranicama škole. U slučaju nedolaska roditelja škola je dužna poslati pisani poziv za razgovor.

Pedagoška dokumentacija i evidencija vodi se isključivo u elektroničkom obliku. Učitelji prvih razreda dužni su u Registar upisati učenike koji su ove godine upisani u prvi razred, a razrednici osmih razreda iz Registra trebaju ispisati učenike zaključno sa školskom godinom s kojom su završili osnovno obrazovanje.

Učiteljica Mateja Cesarec postavlja pitanje hoće li učenici i dalje imati svoj matični broj. Ravnateljica odgovara da učenici moraju imati svoj matični broj, ali da će točnu informaciju o tome imati nakon Županijskih stručnih vijeća ravnatelja.

**Zaključak:** Učiteljsko vijeće upoznato je s odredbama Zakona o odgoju i obrazovanju u osnovnim i srednjim školama te da trebaju upoznati o tome učenike na Satu razrednika i roditelje na roditeljskom sastanku. Učiteljsko vijeće prihvatilo je prijedlog ravnateljice o dobivanju registratora u kojima bi razrednici čuvali suglasnosti i prijedlog tablice za prehranu učenika koja bi se nalazila u Teamsu.

Ad2) Ravnateljica izvještava Učiteljsko vijeće da su Pravilnikom o načinima, postupcima i elementima vrednovanja u osnovnoj i srednjoj školi određeni pristupi vrednovanja učenika koji trebaju biti evidentirani u bilješkama za svakog učenika, sustavno praćenje učenika o postignutoj razini ostvarenosti odgojno obrazovnih ishoda, metode i elementi vrednovanja koji proizlaze iz kurikuluma, aktivnosti vrednovanja koja trebaju biti javna, transparentna, kontinuirana i jednaka za sve.

Kod vrednovanja učenika s teškoćama naglasak je na odgojnim vrijednostima. Potrebno je uvažavati teškoću učenika te u suradnji sa stručnom službom omogućiti postignuća na način koji je učeniku primjeren.

Na početku školske godine potrebno je provesti inicijalnu provjeru koja rezultira opisnom bilješkom kao povratnom informacijom učitelju, učeniku i roditelju.

Usmeno provjeravanje treba biti kontinuirano, ne smije biti dulje od 10 minuta. Učenik može dva puta u jednom danu odgovarati ako nema pisanu provjeru, ako ima pisanu provjeru može jednom odgovarati.

Učenik može pisati četiri pisane provjere u jednom tjednu. Pisane provjere moraju biti najavljene 14 dana unaprijed i upisane u e dnevnik. Pisane provjere čuvaju se do kraja školske godine. Za svaku pisanu provjeru učitelj treba napraviti analizu o provedenoj pisanoj provjeri i upisati u e dnevnik. Ponavljanje pisane provjere provodi se na redovnoj nastavi. Roditelji imaju pravo na uvid u pisane radove, ali i pravo na pritužbe.

Razrednici trebaju roditelje upoznati s ovim pravilnikom na roditeljskom sastanku, a učenike na Satu razrednika. Potrebno je planirati vrijeme održavanja roditeljskih sastanaka i individualnih razgovora. Potrebno je održati minimalno tri roditeljska sastanka. Bilješke vladanja učenika potrebno je opisno voditi u rubrici Sat razrednika.

**Zaključak:** Učiteljsko vijeće upoznato je s odredbama Pravilnika o načinima, postupcima i elementima vrednovanja u osnovnoj i srednjoj školi i s time će upoznati učenike na Satu razrednika i roditelje na prvom roditeljskom sastanku.

Ad3) Svrha pedagoške mjere je potaknuti učenike na odgovorno i primjereno ponašanje prema drugim učenicima, preuzimanju odgovornosti te pozitivnom odnosu prema obvezama. Kod izricanja pedagoške mjere važna je postupnost, proporcionalnost, pravednost i pravodobnost. Važno je s odredbama ovog pravilnika obavijestiti roditelje i učenike. Nakon tri upozorenja trebala bi se izreći pedagoška mjera.

Razrednik može opravdati izostanke do tri dana, učitelj tijekom dana, ravnatelj do sedam radnih dana i Učiteljsko vijeće do petnaest radnih dana. Učenici ne smiju napustiti školu a da o tome nisu obavijestili učitelja ili stručnu službu. Roditelji može ispričati dijete do tri uzastopna dana više puta tijekom godine. Potrebno je staviti naglasak na ispričavanje putem e dnevnika.

Za više dana izostanaka potrebna je liječnička ispričnica. Rokovi za ispričavanje su do tri dana po povratku na nastavu​..

Većina roditelja šalje ispričnice u papirnatom obliku pa je prijedlog učitelja da se na mrežne stranice stavi obrazac ispričnice kojom bi roditelji mogli ispričati djecu. Ravnateljica odgovara da mnogi roditelji nemaju printer ali da se može obrazac staviti na mrežne stranice škole.

Učenici koji sudjeluju na natjecanjima, oslobođeni su nastave na dan natjecanja, u slučaju županijske razine imaju pravo na dva dana slobodno, na državnoj razini imaju pravo na tri dana slobodno. Učenici koji sudjeluju na sportskim natjecanjima imaju pravo na slobodan dan po povratku.

Rokovi za izricanje pedagoške mjere opomena i ukora su 15 dana od saznanja za neprihvatljivo ponašanje, 30 dana za strogi ukor od dana saznanja, 60 dana ako se učenik seli u drugu školu.

Temelj za izricanje pedagoške mjere su bilješke koje su vođene u e dnevniku. Obrazloženje za izricanje pedagoške mjere piše razrednik. U obrazloženju se ne smiju navoditi imena drugih učenika.

Školska pedagoginja Snježana Holjevac Popović navodi da bi trebalo razgovarati s roditeljima učenika koji izostaju više puta mjesečno tijekom školske godine. Roditelji su u takvim slučajevima dužni voditi dijete kod liječnika na pregled te bi o tome trebalo razgovarati s roditeljima na roditeljskom sastanku.

Pedagoginja navodi da je potrebno u slučaju neprimjerenog ponašanja učenika i kršenja Kućnog reda škole na satovima razrednika ponoviti pravila Kućnog reda, ukoliko se neprimjerena ponašanja i dalje nastavljaju tada ih je potrebno poslati u stručnu službu

Ravnateljica napominje da o vladanju i elementima vladanja razrednici trebaju razgovarati s učenicima na satovima razrednika i roditeljima na roditeljskim sastancima.

Psihologinja Suzana Mojsilović navodi da je potrebno u bilješke upisivati napomene o ponašanju učenika, kako bi u slučajevima ponavljanja neprimjerenog ponašanja imali temelj za izricanje pedagoških mjera.

Ravnateljica izvještava Učiteljsko vijeće da je 21. kolovoza 2024. godine izašao Pravilnik o pedagoškoj dokumentaciji u kojem je propisan sadržaj i oblik svjedodžbi, matična knjigu u e matici, e dnevnik, upisnice, ispisnice.

Ravnateljica ističe da je važno da se učitelji upoznaju sa svim odredbama novog pravilnika.

Na kraju, ravnateljica uz priložene prezentacije obavještava Učiteljsko vijeće da će prezentacije biti učiteljima dostupne u Teamsu u mapi Učiteljsko vijeće.

**Zaključak:** Učiteljsko vijeće upoznato je s odredbama Pravilnika o kriterijima za izricanje pedagoških mjera i s time će upoznati učenike na satu razrednika i roditelje na prvom roditeljskom sastanku. Ravnateljica Edina Operta se složila s prijedlogom stavljanja obrasca za ispričnice na mrežne stranice škole.

Pedagoginja Snježana Holjevac Popović podsjeća da je potrebno s roditeljima razgovarati ako djeca učestalo izostaju s nastave i da su u tim slučajevima djecu voditi liječniku na pregled. Psihologinja Suzana Mojsilović podsjeća na važnost redovitog bilježenja ponašanja učenika kako bi se moglo reagirati u slučajevima ponavljanja neprimjerenih ponašanja.

Ad4) Pedagoginja Snježana Holjevac Popović izvještava Učiteljsko vijeće o djeci povratnicima iz Njemačke koji se upisuju u našu školu te je potrebno provesti testiranje djece.

U ponedjeljak, 2. rujna 2024. godine u 11 sati održalo bi se testiranje za učenika koji upisuje drugi razred. Prijedlog pedagoginje je da članovi komisije budu učiteljice Josipa Vondrak, učiteljica Valentina Kralj i pedagoginja Snježana Holjevac Popović.

U četvrtak, 5. rujna 2024. godine u 12 sati održalo bi se testiranje za učenika petog razreda. Prijedlog je da za Prirodu član komisije bude učiteljica Marijana Kuljko, za Engleski jezik učiteljica Darija Klepec, za Matematiku učiteljica Brigita Matekalo, za Hrvatski jezik učiteljica Ivana Major, te Suzana Mojsilović, školska psihologinja.

Učitelj Snježan Hasnaš predlaže da se u četvrtak, 5. rujna 2024. u 9 sati održi sastanak predmetne nastave radi utvrđivanja terenskih nastava. Prijedlog je da sastanku prisustvuju razrednici predmetne nastave i voditelji aktiva. Nakon održanih razrednih vijeća socijalna pedagoginja Andreja Jurović održat će predavanje „Abeceda prevencije“ za učitelje razredne nastave i razrednike petih do osmih razreda.

Školska psihologinja Suzana Mojsilović podsjeća učitelje četvrtih razreda i ravnateljicu da ostanu nakon sjednica radi formiranja učenika petih razreda.

Ravnateljica podsjeća učitelje da će u utorak 3. rujna 2024. godine u 9 sati biti razvrstavanje udžbenika po razrednim odjelima te da su svi učitelji dužni pomoći.

**Zaključak:** Učiteljsko vijeće prihvatilo je prijedlog komisija za testiranje učenika povratnika iz Njemačke. U četvrtak, 5. rujna 2024. godine u 12 sati održalo bi se testiranje za učenika petog razreda. Prijedlog je da za Prirodu član komisije bude učiteljica Marijana Kuljko, za Engleski jezik učiteljica Darija Klepec, za Matematiku učiteljica Brigita Matekalo, za Hrvatski jezik učiteljica Ivana Major i Suzana Mojsilović.

U četvrtak, 5.rujna u 9. sati održat će se sastanak razrednika i voditelja aktiva o terenskoj nastavi, te predavanje socijalne pedagoginje Andreje Jurović o preventivnom programu „Abeceda prevencije“.

U utorak, 3. rujna razvrstavat će se udžbenici po razrednim odjelima.

Sjednica je završila u 10:45 sati.

Zapisničarka: Kristina Čerkez